作者：陈亮
词牌/韵律：贺新郎

paragraphs: 修竹更深处。
映帘栊、清阴障日，坐来无暑。
水激泠泠如何许。
跳碎危栏玉树。
都不系、人间朝暮。
东阁少年今老矣，况樽中有酒嫌推去。
犹著我，明流语。
大家绿野陪容与。
算等闲、过了薰风，又还商素。
手弄柔条人健否，尤忆当时雅趣。
恩未报、恐成辜负。
举目江河休感涕，念有君如此何愁虏。
歌未罢，谁来舞。